Jean de Florette – Kilden i Provence

Jean de Florette – Kilden i Provence er en fransk film fra 1986. Den er regissert av Claude Berri, og har Yves Montand, Gérard Depardieu og Daniel Auteuil i hovedrollene.

Jean de Florette er basert på den første av de to L'eau des Collines-romanene av Marcel Pagnol, først utgitt i 1963.
Roman nummer to ble til filmen Jean de Florette 2 – Manon og kilden, som hadde premiere kort tid etter den første filmen. De to filmene hadde til sammen et budsjett på 110 millioner franc, noe som gjorde dem til de dyreste franske filmene noensinne.

Handling 
Handlingen i Jean de Florette er lagt til landsbygda i Provence i tiden like etter første verdenskrig, der bymannen Jean de Florette (Depardieu) har arvet et småbruk. Dette fører ham inn i konflikt med Soubeyran-slekten (Montand og Auteuil) på nabogården over tilgangen på områdets knappe vannressurser, noe begge trenger til å drive landbruk.

Soubeyran-folket tar i bruk en rekke skitne triks for å få Jean de Florette til å mislykkes, slik at de kan overta gården hans (og dermed også en skjult vannkilde) på billigsalg, og konflikten ender til slutt også i tragedie.

Mottakelse 
Filmen ble en kommersiell suksess. Jean de Florette ble årets mest besøkte film i hjemlandet Frankrike, med mer enn seks millioner solgte billetter i 1986. Filmen var populær også i Norge, og hver fjerde innbygger i Oslo så Jean de Florette del én og to på kino. Jean de Florettes suksess bidro også til å popularisere Provence som turistdestinasjon utenfor Frankrikes grenser. Ved de 12. César-utdelingene i 1987 var Jean de Florette nominert i ti kategorier, og vant i én: Daniel Auteuil som beste mannlige skuespiller. Jean de Florette vant også (sammen med del to) den franske Prix de l'Académie nationale du cinéma for 1986.

Rolleliste 
 Yves Montand som César Soubeyran. En stolt patriark, men hans eneste kjente familie som fremdeles lever er nevøen Ugolin. For å gjenoprette familiens posisjon, forsøker han å manipulere sin nevø til å gjennomføre en lumsk plan. Montand døde i 1991, og dette var en av de aller siste filmene han opptrådte i.
 Daniel Auteuil som Ugolin. Blir tvunget av César til å gjennomføre hans diabolske planer.
 Gérard Depardieu som Jean Cadoret.
 Élisabeth Depardieu som Aimée Cadoret: Er Jeans kone, og tidligere opera-sangerinne.
 Ernestine Mazurowna som Manon, datteren til Jean og Aimée.

Referanser

Eksterne lenker 

Franske dramafilmer
Filmer fra 1986
Franske historiske filmer
Filmer lagt til Frankrike